Juunikuus selgus, et pikaaegse Eesti korvpallikoondislase Tanel Kurbase karjäär jätkub Poola kõrgliigas, kui ta allkirjastas lepingu GTK Gliwice meeskonnaga.

Nüüdseks on eestlane juba üle kümne päeva Poolas kohal olnud ning ettevalmistus hooajaks käib täie hooga, vahendab Korvpall24.ee.

Laupäeval Poola madalama liiga klubi vastu ka esimese treeningmängu pidanud Gliwices koormusega hõlpu ei anta: "Trenne on nädalas 10 ja pikkused 2-2,5 tundi. Treener rääkis, et esimesed kaks nädalat on väga rasked ja edasi läheb natuke lihtsamaks. Hetkel on jalgades väsimus, aga õnneks pole lihas- ega liigesevalusid."

Kogenud eestlane teab juba ka seda, mida peatreener Paul Turkiewicz temalt ootab: "Treener tahab minult läbimurdeid, kolmeseid ja head kaitsemängu. Sel aastal pean hakkama saama mõned minutid ka suure ääre peal, kuna treenerile meeldib mängida nelja väikesema mehega."